Piepklein skool sluit eindelik ná regsgedingHoërskool Uitzig tussen Ravensmead en Elsiesrivier in die Wes-Kaap sal binnekort sluit. (Foto: Twitter) Ná ŉ uitgerekte regsgeding wat uiteindelik in die appèlhof gaan draai het, het dié hof nou beslis dat ŉ piepklein Wes-Kaapse skool met minder as 100 leerders en net drie onderwysers wel gesluit mag word. Die beheerliggaam van die Afrikaansmedium Hoërskool Uitzig tussen Ravensmead en Elsiesrivier het hom as ŉ laaste uitweg tot die appèlhof gewend in ŉ poging om die Wes-Kaapse departement van onderwys se besluit om die skool te sluit, te stuit. Dít nadat die hooggeregshof vroeër beslis het die departement se besluit in 2017 om die skool te sluit, was geldig en in die beste belang van die leerders. Nadat die skool egter ŉ aansoek om verlof tot appèl direk aan die appèlhof gerig het, moes die skool oopbly totdat die aansoek aangehoor is. Die appèlhof het beslis daar is geen redelike vooruitsig op sukses in die appèlsaak nie en die aansoek is met koste van die hand gewys. Debbie Schäfer, Wes-Kaapse LUR vir onderwys, sê die jongste hofbeslissing is weer eens ŉ bewys daarvan dat haar besluit om die skooltjie te sluit geregverdig is. Sy meen Tony Ehrenreich, voormalige Cosatu-sekretaris in die Wes-Kaap, en die skoolbeheerliggaam het weens persoonlike en politieke redes die regsgeding so ver gevoer en nie omdat dit werklik in belang van die skool se leerders is nie. Die Wes-Kaapse onderwysdepartement het in 2017 besluit om Hoërskool Uitzig te sluit weens die dalende leerdertal, die “algehele toestand van verval” waarin die hoofgebou verkeer, asook voortdurende vandalisme en diefstal by die skool. “Boonop is die leerders se prestasies uiters swak; die skool se slaagsyfer in 2018 was net 15,4%,” sê Schäfer. Omdat daar so min leerders in die skool is, kwalifiseer die skool net vir drie onderwysposte – dus moet drie onderwysers 91 leerders in vyf verskillende grade en agt verskillende vakke onderrig. Schäfer sê sy is al gevra hoekom die departement nie bereid is om die skool op te knap en te herstel nie. “Weens die klein getal leerders, die skraal kans dat dit sal toeneem, die ernstige toestand van verval, die feit dat die wagte wat ons aangestel het te bang is om die skool te bewaak, dat die onderwysers bang is en dat daar twee hoërskole binne ŉ kilometer van dié skool is, sal dit irrasioneel en onverantwoordelik wees om geld te bestee om ŉ nuwe skool te bou wat tot R60 miljoen sal kos, om 91 leerders te akkommodeer.” Schäfer sê noudat die appèlhof die aansoek om verlof tot appèl geweier het, sal sy met die distrikbeamptes van die gebied vergader en regsadvies inwin oor die volgende stappe wat gedoen sal word om die skool te sluit en die skool se leerders na ander skole oor te plaas. “Ons kan nie toelaat dat individue met persoonlike vendettas en agendas voortgaan om ons leerders en gemeenskappe as gyselaars aan te hou nie. Ná ŉ jarelange uitgerekte en duur hofgeding, waarin daar bevind is dat leerders net die hofaansoeke steun vir politieke doelwitte eerder as ŉ behoefte om in die klaskamer te wees, hoop ek dat die hofbeslissing nou objektiewe duidelikheid oor die saak gee.” Schäfer sê sy glo die leerders van Hoërskool Uitzig sal nou uiteindelik die vlak van gehalte onderwys kry wat hulle verdien.